KOMISSION TÄYTÄNTÖÖNPANOASETUS (EU) 2020/1739,

annettu 20 päivänä marraskuuta 2020,

täytäntöönpanoasetuksen (EU) 2020/761 muuttamisesta ja oikaisemisesta siltä osin kuin on kyse unionin WTO-luetteloon sisältyvien tiettyjen maataloustuotteiden tariffikiintiöitä varten käytettävissä olevista määristä Yhdistyneen kuningaskunnan unionista eroamisen vuoksi, Ukrainasta peräisin olevan siipikarjanlihan tariffikiintiöstä sekä Kanadasta peräisin olevan nautaeläinten lihan tariffikiintiöstä

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon maataloustuotteiden yhteisestä markkinajärjestelystä ja neuvoston asetusten (ETY) N:o 922/72, (ETY) N:o 234/79, (EY) N:o 1037/2001 ja (EY) N:o 1234/2007 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1308/2013 (1) ja erityisesti sen 187 artiklan ensimmäisen kohdan a alakohdan,

sekä katsoo seuraavaa:

(1) Komission delegoidussa asetuksessa (EU) 2020/760 (2) ja komission täytäntöönpanoasetuksessa (EU) 2020/761 (3) vahvistetaan tuonti- ja vientitodistusjärjestelmän avulla hallinnoitavien maataloustuotteiden tuonti- ja vientitariffikiintiöiden hallinnointia koskevat säännöt. Mainituilla asetuksilla korvataan ja kumotaan tietyt säädökset, joilla kyseiset kiintiöt on avattu ja joissa säädetään erityissäännöistä.

(2) Komission täytäntöönpanoasetuksessa (EU) 2019/386 (4) vahvistetaan säännöt unionin WTO-luetteloon sisältyvien tiettyjen maataloustuotteiden tariffikiintiöiden jakamiselle Yhdistyneen kuningaskunnan unionista eroamisen vuoksi. Mainitun asetuksen mukaan Euroopan parlamentin ja neuvoston asetuksen (EU) 2019/216 (5) 1 artiklan 2 kohdan soveltamispäivästä lähtien tiettyjen maataloustuotteiden tariffikiintiöiden avaamisesta annetuissa asetuksissa esitetyt tariffikiintiöiden määrät korvataan uusilla määrillä sen jaon mukaisesti, joka vahvistetaan täytäntöönpanoasetuksen (EU) 2019/386 liitteiden I ja II kolmannessa sarakkeessa. Sen varmistamiseksi, että täytäntöönpanoasetuksessa (EU) 2020/761 vahvistetut tariffikiintiömäärät ovat yhdenmukaiset täytäntöönpanoasetuksen (EU) 2019/386 liitteen I kolmannessa sarakkeessa vahvistetusta jaosta johtuvien tariffikiintiöiden uusien määrien kanssa, täytäntöönpanoasetuksen (EU) 2020/761 liitteissä II, III, IV, VI, VIII, IX, X ja XII vahvistettuja tariffikiintiömääriä olisi muutettava.

(3) Unionin ja Yhdistyneen kuningaskunnan välisten neuvottelujen tuloksena päästiin sopimukseen neljän riisialan tariffikiintiön uusista määristä. Sen vuoksi on myös aiheellista muuttaa täytäntöönpanoasetuksen (EU) 2020/761 liitteessä III vahvistettuja tariffikiintiöiden määriä niiden tariffikiintiöiden osalta, joiden järjestysnumerot ovat 09.4127, 09.4128, 09.4129 ja 09.4130.

(4) Komission täytäntöönpanoasetuksella (EU) 2020/94 (6) muutetaan täytäntöönpanoasetusta (EU) 2015/2078 (7), jossa säädetään Ukrainasta peräisin olevaa siipikarjanlihaa koskevien unionin tuontitariffikiintiöiden avaamisesta ja hallinnoinnista, niiden tariffikiintiömäärien ja CN-koodien huomioon ottamiseksi, jotka on asetettu saataville Euroopan unionin ja Ukrainan välillä Euroopan unionin ja Euroopan atomienergiayhteisön ja niiden jäsenvaltioiden sekä Ukrainan välisellä assosiaatiosopimuksella siipikarjanlihalle ja siitä tehdyille lihavalmisteille myönnetyn etuuskohtelun muuttamisesta kirjeenvaihtona tehdyllä sopimuksella, jäljempänä ’sopimus’, joka on hyväksytty neuvoston päätöksellä (EU) 2019/2145 (8). Sen vuoksi on aiheellista muuttaa täytäntöönpanoasetuksen (EU) 2020/761 liitteessä XII vahvistettuja järjestysnumerolla 09.4273 avatun tariffikiintiön määrää ja CN-koodeja, jotta otetaan huomioon sopimuksen mukaisesti saataville asetetut tariffikiintiöiden määrät ja CN-koodit.

(5) On tarpeen oikaista täytäntöönpanoasetuksen (EU) 2020/761 liitteessä VIII oleva muotoiluvirhe Kanadasta peräisin olevan nautaeläinten lihan tariffikiintiön tavaran kuvauksen osalta.

(6) Sen vuoksi täytäntöönpanoasetusta (EU) 2020/761 olisi muutettava ja se olisi oikaistava.

(7) Oikeusvarmuuden takaamiseksi ja jotta tarkistettuja tariffikiintiöiden määriä sovellettaisiin todistushakemuksiin, joita saatetaan jättää sellaisissa tariffikiintiöissä, joiden tariffikiintiökausi alkaa 1 päivänä tammikuuta 2021, tämän asetuksen olisi tultava voimaan kiireellisesti seuraavana päivänä sen jälkeen, kun se on julkaistu Euroopan unionin virallisessa lehdessä.

(8) Tässä asetuksessa säädetyt toimenpiteet ovat maatalouden yhteisen markkinajärjestelyn komitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Täytäntöönpanoasetuksen (EU) 2020/761 muuttaminen Muutetaan täytäntöönpanoasetus (EU) 2020/761 seuraavasti: 1) Muutetaan liitteet II, III, IV, VI, VIII, IX ja X tämän asetuksen liitteen I mukaisesti. 2) Muutetaan liite XII tämän asetuksen liitteen II mukaisesti.

2 artikla Täytäntöönpanoasetuksen (EU) 2020/761 oikaiseminen Täytäntöönpanoasetuksen (EU) 2020/761 liitteessä VIII järjestysnumeron 09.4281 osalta tavaran kuvaus ”Nautaeläinten, ei kuitenkaan biisonin, liha, tuore tai jäähdytetty” korvataan seuraavasti: ”Nautaeläinten, ei kuitenkaan biisonin, liha, jäädytetty tai muu”.

3 artikla Voimaantulo Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 20 päivänä marraskuuta 2020. Komission puolesta Ursula VON DER LEYEN Puheenjohtaja

(1) EUVL L 347, 20.12.2013, s. 671.

(2) Komission delegoitu asetus (EU) 2020/760, annettu 17 päivänä joulukuuta 2019, Euroopan parlamentin ja neuvoston asetuksen (EU) N:o 1308/2013 täydentämisestä todistusten alaisten tuonti- ja vientitariffikiintiöiden hallinnointia koskevien sääntöjen osalta ja Euroopan parlamentin ja neuvoston asetuksen (EU) N:o 1306/2013 täydentämisestä tariffikiintiöiden hallinnoinnin edellyttämien vakuuksien osalta (EUVL L 185, 12.6.2020, s. 1).

(3) Komission täytäntöönpanoasetus (EU) 2020/761, annettu 17 päivänä joulukuuta 2019, Euroopan parlamentin ja neuvoston asetusten (EU) N:o 1306/2013, (EU) N:o 1308/2013 ja (EU) N:o 510/2014 soveltamista koskevista säännöistä todistuksia käyttäen hallinnoitavia tariffikiintiöitä koskevan järjestelmän osalta (EUVL L 185, 12.6.2020, s. 24).

(4) Komission täytäntöönpanoasetus (EU) 2019/386, annettu 11 päivänä maaliskuuta 2019, unionin WTO-luetteloon sisältyvien tiettyjen maataloustuotteiden tariffikiintiöiden jakamista Yhdistyneen kuningaskunnan unionista eroamisen vuoksi sekä kyseisissä tariffikiintiöissä myönnettyjä tuontitodistuksia ja tuontioikeuksia koskevista säännöistä (EUVL L 70, 12.3.2019, s. 4).

(5) Euroopan parlamentin ja neuvoston asetus (EU) 2019/216, annettu 30 päivänä tammikuuta 2019, unionin WTO-luetteloon sisältyvien tariffikiintiöiden jakamisesta Yhdistyneen kuningaskunnan unionista eroamisen vuoksi ja neuvoston asetuksen (EY) N:o 32/2000 muuttamisesta (EUVL L 38, 8.2.2019, s. 1).

(6) Komission täytäntöönpanoasetus (EU) 2020/94, annettu 22 päivänä tammikuuta 2020, täytäntöönpanoasetuksen (EU) 2015/2078 muuttamisesta Ukrainasta peräisin olevaa siipikarjan lihaa koskevien tariffikiintiöiden osalta ja mainitusta täytäntöönpanoasetuksesta poikkeamisesta kiintiövuoden 2020 osalta (EUVL L 18, 23.1.2020, s. 1).

(7) Komission täytäntöönpanoasetus (EU) 2015/2078, annettu 18 päivänä marraskuuta 2015, Ukrainasta peräisin olevaa siipikarjan lihaa koskevien unionin tuontitariffikiintiöiden avaamisesta ja hallinnoinnista (EUVL L 302, 19.11.2015, s. 63).

(8) Neuvoston päätös (EU) 2019/2145, annettu 5 päivänä joulukuuta 2019, Euroopan unionin ja Euroopan atomienergiayhteisön ja niiden jäsenvaltioiden sekä Ukrainan välisellä assosiaatiosopimuksella siipikarjanlihalle ja siitä tehdyille lihavalmisteille myönnetyn etuuskohtelun muuttamisesta Euroopan unionin ja Ukrainan välillä kirjeenvaihtona tehdyn sopimuksen tekemisestä unionin puolesta (EUVL L 325, 16.12.2019, s. 41).